തെരുവുനായ ശല്യം നാട്ടുകാര് ഭീതിയില്: നടപടിയെടുക്കാതെ പഞ്ചായത്ത് ചവറ: ചവറയുടെ വിവിധ ഭാഗങ്ങളില് തെരുവുനായ്ക്കളുടെ ശല്യത്തില് നാട്ടുകാര് നട്ടംതിരിയുന്നു. വീടിനു പുറത്തിറങ്ങാന് കഴിയാത്ത അവസ്ഥയിലാണവര്. രാപകല് വ്യത്യാസമില്ലാതെ അലഞ്ഞ് തിരിഞ്ഞു നടക്കുന്ന നായ്ക്കൂട്ടം നാട്ടുകാര്ക്കു ഭീഷണിയായിട്ടും അധികൃതര് യാതൊരു നടപടിയും സ്വീകരിക്കുന്നില്ല. തെരുവോരങ്ങള്, ആളൊഴിഞ്ഞ പുരയിടങ്ങള്,പൊതു മാര്ക്കറ്റ്, കായലോരങ്ങള്, ബസ്റ്റാന്റ്, ഇടവഴികള് എന്നിവിടങ്ങളില് ഇവ താവളമാക്കിയിരിക്കുന്നു. ചവറയിലെ വ്യവസായ സ്ഥാപനങ്ങള്, കച്ചവട സ്ഥാപനങ്ങള് എന്നിവടങ്ങളിലും ടൈറ്റാനിയം, ചവറ ബസ് സ്റ്റാന്റ്, കൊറ്റന്കുളങ്ങര, കൃഷ്ണന്നട, പാലക്കടവ്, കുളങ്ങരഭാഗം, കൊട്ടുകാട്, ശങ്കരമംഗലം, മുകുന്ദപുരം, തട്ടാശേരി, പന്മന,പുത്തന്ചന്ത, വടുതല, ടൈറ്റാനിയം ജംഗ്ഷന്, ഇടപ്പള്ളിക്കോട്ട, കുറ്റിവട്ടം എന്നിവിടങ്ങളില് നാട്ടുകാര്ക്ക് ഭീഷണിയായി മാറി. കാല്നട യാത്രക്കാരായ സ്ത്രീകളും കുട്ടികളും ഭയന്നാണ് റോഡിലൂടെ സഞ്ചരിക്കുന്നത്. ഇരുചക്രവാഹന യാത്രക്കാരും ഏറെ ബുദ്ധിമുട്ടുന്നു. കഴിഞ്ഞ ദിവസം കൊട്ടുകാട് മുകുന്ദപുരത്ത് ഗര്ഭിണിയായ ആട് ഉള്പ്പെടെ നാല് ആടുകളെ നായകള് കടിച്ച് കൊന്നു. രാവിലെ തീറ്റ കൊടുക്കാനായി എത്തിയപ്പോഴാണ് ചത്ത നിലയില് കണ്ടത്. ഇവിടെ അനുദിനം തെരുവുനായ്ക്കള് പെരുകുന്നതായി നാട്ടുകാര് പറയുന്നു. റോഡിന്റെ വശങ്ങളില് തമ്ബടിക്കുന്നവ പെട്ടെന്ന് റോഡിലേക്ക് എടുത്ത് ചാടുന്നത് ഇരുചക്രവാഹന യാത്രികരുടെ ജീവന് തന്നെ ഭീഷണിയാണ്. രാത്രി കാലങ്ങളില് കോഴികളെയും വളര്ത്തുമൃഗങ്ങളെയും അക്രമിക്കുന്നതും പാദരക്ഷകള് കടിച്ചു കീറുന്നതും പതിവാണ്. അടിയന്തരമായി അധികൃതര് ഇടപെടണമെന്നാണ് നാട്ടുകാരുടെ ആവശ്യം.അഞ്ചല്: ടൗണിലും ഇടറോഡുകളിലും തെരുവുനായ്ക്കളുടെ ശല്യം രൂക്ഷമായി. നിരവധി പേര്ക്ക് കടിയേറ്റു. പകല്നേരങ്ങളില് നിര്ത്തിയിട്ടിരിക്കുന്ന വാഹനങ്ങള്ക്കടിയിലോ തുറക്കാത്ത കടത്തിണ്ണകളിലോ കിടന്നുറങ്ങുന്ന നായ്ക്കള് ഉച്ചകഴിഞ്ഞാല് ഉണര്ന്ന് ഇട റോഡുകളിലൂടെ സഞ്ചരിച്ച് സമീപത്തെ വീടുകളിലെ കോഴി, ആട് മുതലായവയെ പിടിച്ച് തിന്നുന്നു. റോഡിലൂടെ നടന്നു വരുന്നവരുടെ പിന്നാലെയെത്തി കടിക്കുന്നതും പതിവാണ്. ഏതാനും ദിവസം മുമ്ബ് അര്ച്ചന ഹോട്ടല്തഴമേല് റോഡിലൂടെ നടന്നുപോയ രണ്ട് പ്ലസ് ടു വിദ്യാര്ഥിനികളെ തെരുവു നായ്ക്കള് ആക്രമിച്ച് ഗുരുതരമായി പരിക്കേല്പിച്ചു. കരച്ചിലും ബഹളവും കേട്ട് ഓടിയെത്തിയ സമീപത്തെ താമസക്കാരാണ് പെണ്കുട്ടികളെ തെരുവു നായ്ക്കളില് നിന്നു രക്ഷപ്പെടുത്തിയത്. ഇരുചക്ര വാഹനങ്ങളില് പോകുന്നവരേയും തെരുവുനായ്ക്കള് ആക്രമിക്കാറുണ്ട്. ഈ വിവരങ്ങള് ഗ്രാമപഞ്ചായത്ത് അധികൃതരെ നിരന്തരം അറിയിക്കുന്നുണ്ടെങ്കിലും പരിഹാര നടപടിയുണ്ടാകുന്നില്ലെന്ന് നാട്ടുകാര് ആരോപിക്കുന്നു.